Black Lives Matter

**Black Lives Matter** (BLM), loke ta tradusi na Papiamentu den "bida di pretunan ta konta", ta un movementu internashonal ku a originá di e komunidat afroamerikano na Merka i ku ta dediká na kombati violensia kontra hende pretu i di koló. Black Lives Matter ta organisa regularmente protestanan kontra asesinato di hende pretu pa agentenan polisial i asuntunan mas amplio manera profilamentu rasial ("racial profiling"), violensia polisial i rasismo.

Na 2013 despues di e eksonerashon di George Zimmerman pa e morto di e teenager afroamerikano Trayvon Martin durante un tiroteo e movementu a kuminsa usa e hashtag *#BlackLivesMatter* riba retnan sosial. Black Lives Matter ta risibí rekonosementu nashonal pa su demonstrashonnan despues di e morto di dos afro-merikano na 2014: Michael Brown i Eric Garner, ku a kondusí na protestanan i disturbionan na Ferguson, Missouri i New York City. 

Desde e protestanan na Ferguson partisipantenan na Black Lives Matter a ekspresa nan mes kontra innumerabel kaso di morto di afroamerikanonan a konsekwensia di akshonnan polisial, bao di kua Tamir Rice, Eric Harris, Walter Scott, Jonathan Ferrell, Sandra Bland, Samuel DuBose, Freddie Gray i George Floyd. Na 2015 Black Lives Matter a kuminsá reta polítikonan públikamente, entro otro kandidatonan pa e elekshonnan presidensial di 2016 na Merka, pa sali na kla ku nan posishon tokante asuntonan di diskriminashon rasial na Merka.  

E movementu mundial di Black Lives Matter ta un ret desentralisá i no tin herarkia of struktura formal.  Protestanan ku sali for di e BLM-slogan ta wòrdu kontinuamente kuestioná, komo ku tersera personanan ta malusa esakinan pa sakea i destruí negoshi na diferente siudat di e pais. 

Fundadónan di e movementu ta tres lider di e komunidat afroamerikano: Alicia Garza, Patrisse Cullors i Opal Tometi.

## Movementunan internashonal di BLM
### Hulanda

Dia 10 di yüli 2016 tabatin un protesta di Black Lives Matter riba Dam na Amsterdam. Un 400 demostrante a tene un 'sit-in' pa protesta kontra violensia polisial. E protesta tabata pa motibu di e violensia polisial persistente na Merka kontra afroamerikanonan. E protesta tabata pasífiko, loke e organisadónan a enfatisá tambe den nan yamamentu.

Na mei i yüni 2020 tabatin un ola di demonstrashon kontra rasismo i inhustisia na Merka i ront mundu despues di e fayesimentu di George Floyd. Floyd tabata un afroamerikano di 49 aña, ku a muri dia 25 di mei 2020 na Minneapolis (Minnesota) despues ku polis a pone su rudia riba su nek. Na Hulanda miles di hende na Amsterdam, Den Haag i Rotterdam a subi kaya pa protestá. 

### Aruba, Bonaire i Kòrsou
Na 2020 e Islanan ABC tambe a uni nan mes na e protestanan pa George Floyd. Na Aruba a tene charlanan riba Plasa Betico Croes pa komunidad interkambia riba e tema di rasismo i loke ta relashona ku esaki, manera desigualdat, diskriminashon, explotashon di hende pa nan kolo di kuero. Bao organisashon di e movementu "Bonaire All Lives Matter" un sesenta hende a bini huntu 10 di yüni 2020 na Parke Wilhelmina na Kralendijk. Komo kasonan di diskriminashon na Boneiru a oumentá último añanan e movementu ta boga pa eliminá opreshon ku un kambio di mentalidat. Ta intenshon di e movementu pa despues entrega un petishon na gobièrnu pa kita e plakat di Johannes van Walbeeck riba Parke Wilhelmina pa motibu di su vínkulo ku e historia skur di kolonialismo. Bao di e nòmber ‘Curaçao can’t breath’ (*Kòrsou no por hala rosea*) un grupo di hoben di Kòrsou a bini huntu na Plasa Brion pa pidi atenshon pa igualdat i derechi igual.

## Literatura
* *Black Lives Matter*, Sue Bradford Edwards en Duchess Harris, 2016
* *The Making of Black Lives Matter - A Brief History of an Idea*, Christopher J. Lebron
* *Policing the Black Man - Arrest, Prosecution, and Imprisonment*, Angela J. Davis (red.), 2017
* *Making All Black Lives Matter - Reimagining Freedom in the Twenty-First Century*, Barbara Ransby, 2018
* *Deadly Injustice: Trayvon Martin, Race, and the Criminal Justice System*, Devon Johnson, Amy Farrell i Patricia Y. Warren, 2015 

## Mira tambe
* Black Power

## Link eksterno
* Black Lives Matter demonstration also on Bonaire, Ret Karibense, 11 yüni 2020